Pada tahun 2008, wahana Chandrayaan-1 mambujurakan adanya banyu es di parmukaan Bulan lawan mamakai Moon Mineralogy Mapper. Spektrometer maitihi adanya garis parasapan hidroksil di bawah sinar Matahari, nang mambuktiakan bahwa parmukaan Bulan baisi banyu es dalam jumlah ganal. Wahana nitu manunjukakan bahwa konsentrasi banyu es mungkin sampai 1.000 ppm. Pada tahun 2009, LCROSS mangirim 2.300 kg impaktor ka kawah kutub nang kadap parmanen, wan mandeteksi sadikitnya tadapat 100 kg banyu dalam material ejektor. Analisis data LCROSS lainnya manunjukakan bahwa jumlah banyu nang tadeteksi sampai 155 kg. Pada bulan Mei 2011, Erik Hauri malaporakan adanya 615-1410 ppm inklusi lunuh banyu pada sampel Bulan 74220, "tanah kaca jingga" lawan kandungan titanium tinggi nang baasal matan kajadian vulkanis nang dikumpulakan dalam misi Apollo 17 pada tahun 1972. Inklusi naya tabantuk saat tajadinya laduman ganal di Bulan kikira 3,7 miliar tahun nang bahari. Konsentrasi naya satara lawan magma di mantel atas Bumi.